Floden er sejlbar på de nederste 180 km fra udløbet i Seinen ved Charenton i Paris til Épernay; herfra bliver flodtrafikken ført i kanal til Vitry-le-François, hvor kanalen deler sig i Marne-Rhin-Kanalen og Marne-Saône-Kanalen. Marne var især frem til midten af 1900tallet et vigtigt led i den franske flod- og kanal trafik. Den er især kendt for Slaget ved Marne, som fandt sted 1914 og var et af de første store slag under 1. verdenskrig.